  Майя Бывальцева Дышем сямъя туннэ, 12-тӥ инвожое, Россилэн но Ижкарлэн нуналаз Удмуртилэн шоркарысьтыз Кызьпу арамаын Гербер шулдыръяськон ортче. Туэ со вань удмуртъёслэн нырысетӥ огъяросси ӧтчамзы ортчем дырысен 100 ар тырмонлы сӥземын. Задор удмурт крезьгур кыдёкысен ик кылӥське, парке пумен трос но трос люкаськиз. Кызьы вераз празднике лыктэм одӥгез воргорон, мер транспортын кондукторъёс но верало, пе, Гербере ке мынӥськоды, отын но отын потыны кулэ. Мар веранэз, Ижкарын удмурт шулдыръяськон туэ 24-тӥ ползэ ни радъяське. Со удмуртъёслы гинэ ӧвӧл, мукет выжыысь калыкъёс понна но Ижкарлэн нуналызлэн одӥгез люконтэм но яркыт тодметэз луиз ни. Кема дыр ӵоже салкым улэм бераз куазь но туннэ шунытэныз шумпоттӥз. Куноос быдэс семьяен, пичи нылпиосынызы ӵош лыктӥзы. Паркын котькудӥз аслыз кельшымон ӧр шедьтыны быгатӥз. Пичиос понна «Удмурт Кенешлэн» азбараз «Нуныкай» центр мастер-классъёс радъяз, Мунё театрлэн площадкаяз мунёосын туспуктэмъёс лэсьтыны, нош Историяя, кылъя но литературая удмурт институтлэн азбараз астэ археологен шӧдыны луиз. Озьы ик ужазы йӧскалык театрлэн, музейлэн, лыдӟетъюртлэн, «Лудорвай» музейлэн азбаръёссы. Котьку сямен, чеберлыко киужъёсын вузкарон радъяськиз. «Гербер – 2018» Ижкарын 23 фото Кар Герберез сӥё-дано усьтон ужрадын вань люкаськем калыклы, озьы ик музъем вылын ужасьёслы узыр ю-нянь но емышъёс басьтыны, шулдыр но узыр, тупаса улон сӥзизы но йӧскалык сямъёсты утем понна тау карон кылъёс веразы Ижкарысь Индустри ёрослэн тӧроез Любовь Зайцева, Удмуртиысь кивалтэтлэн тӧроезлэн нырысетӥ воштӥсез Александр Свинин, Ижкарлэн тӧроезлэсь ужзэ быдэсъясь Серей Задорожный, Кар думалэн тӧроез Олег Гарин, «Удмурт Кенешлэн» тӧроез, Удмуртиысь Кун Кенешлэн депутатэз Татьяна Ишматова, Россилэн Кун Думаяз Удмуртилэсь, Бурятилэсь, Коми Элькунлэсь, Калининград улосвыллэсь депутатъёс. Сцена вылэ ог огзэс вошъяса потӥзы Ижкарысь творчествоя самодеятельной коллективъёс, калык эктонъя «Чебеляй» студия, филармониысь коллективъёс: «Италмас» но «Шулдыр ӝыт» ансамбльёс, эктонъя Леонора Мамонтова нимо нылпи студия. Соос тужгес но яркыт номеръёсынызы шумпоттӥзы. Сяме пыӵамъя, вань люкаськем калыкез вӧсям ӝукен куноятӥзы. Кызьпу арамаын шулдыръяськон 19 часозь чакламын. Тегъёс: Лулчеберет Ижкар Удмуртия Гербер удмуртъёс праздникъёс шутэтскон  